CELEX: 32021R0170
Language: ro
Date: 2021-02-09 00:00:00
Title: Regulamentul de punere în aplicare (UE) 2021/170 al Comisiei din 9 februarie 2021 privind clasificarea anumitor mărfuri în Nomenclatura combinată

15.2.2021   
               
               
                  RO
               
               
                  Jurnalul Oficial al Uniunii Europene
               
               
                  L 50/1
               
            
         REGULAMENTUL DE PUNERE ÎN APLICARE (UE) 2021/170 AL COMISIEI
         din 9 februarie 2021
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
                  
               
                     (2)
                  
                  
                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
                  
               
                     (3)
                  
                  
                     În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a aceluiași tabel.
                  
               
                     (4)
                  
                  
                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.
                  
               
                     (5)
                  
                  
                     Măsurile prevăzute de prezentul regulament sunt conforme cu avizul Comitetului Codului Vamal,
                  
               ADOPTĂ PREZENTUL REGULAMENT:
         
            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a aceluiași tabel.
         
         
            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 februarie 2021.
            
               
                  Pentru Comisie,
               
               
                  Pentru Președinte,
               
               Gerassimos THOMAS
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
      
      
         
            ANEXĂ
            
                        Descrierea mărfurilor
                     
                     
                        Clasificare (Cod NC)
                     
                     
                        Motive
                     
                  
                        (1)
                     
                     
                        (2)
                     
                     
                        (3)
                     
                  
                        O sticlă fabricată mecanic, din sticlă, în formă de craniu, de aproximativ 9,5 cm înălțime, cu o capacitate nominală de 180 ml. Sticla are un gât scurt (aproximativ 1,5 cm lungime și un diametru de deschidere de 2 cm) și un dop nesigilat din plută, care se potrivește ușor în gâtul sticlei.
                        (A se vedea imaginea)  (*1).
                     
                     
                        7013 49 99 
                     
                     
                        Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 7013 , 7013 49  și 7013 49 99 .
                        Pe baza caracteristicilor sale obiective (forma specifică a articolului, dopul din plută se potrivește ușor în gâtul sticlei; dop din plută nesigilat), articolul nu este conceput pentru a fi utilizat în comerț în mod obișnuit pentru transportul sau ambalarea mărfurilor în sensul poziției 7010 . Dopul din plută nu este adecvat pentru a garanta că conținutul nu se scurge în timpul transportului. Designul sticlei și dopul neetanș fac articolul similar cu un decantor sau cu o olivieră, care sunt articole de tipul celor utilizate ca sticlărie de masă sau de bucătărie și care sunt excluse de la poziția 7010  [a se vedea, de asemenea, notele explicative ale Sistemului armonizat (NESA) aferente poziției 7010  primul paragraf și al cincilea paragraf excluderea (c) și NESA aferente poziției 7013  primul paragraf punctul (1)]. În consecință, clasificarea la poziția 7010  ca sticlă din sticlă din sticlă, folosită pentru transport sau ambalare este exclusă.
                        Prin urmare, articolul trebuie clasificat la codul NC 7013 49 99  ca obiect din sticlă pentru servicii de masă, pentru bucătărie, toaletă, birou, pentru decorarea locuințelor sau pentru utilizări similare, altele decât cele de la pozițiile 7010  sau 7018 .
                     
                  
               
            
               (*1)  Imaginea are un caracter pur informativ.